La Bibia piemontèisa/Testament Vej/Cronache/1Cronache 9


1 Crònache

9 

Tuta Israel a l'é staita anregistrà distinta për genealogìe e tuti son ëstait scrivù ant ël Lìber dij re d'Israel.

La comunità ‘d Gerusalem apress dl’esili 

La gent ëd Giuda a l’é staita deportà a Babilònia për motiv ëd soe anfedeltà. Ij prim ch’a son torna stabilisse an soe possession e sità a son ëstàit gent dël pòpol, dij sacerdòt, dij levita e sërvent dël Templ. Parej che an Gerusalem a l'han ancaminà a steie, nen mach ëd gent ëd Giuda, ma dcò da Beniamin, Efraim e Manasse.

Dël clan ëd Peres, fieul ëd Giuda: Utai, fieul d'Amicud, ël fieul d'Omri, fieul d'Imri,fieul ëd Bani. An tra ij Silonita: Gnasaia ël prim-génitssù e ij so fieuj. An tra ij Zerachita: Jeuel e ij sò frej: an tut sessentenovanta.

Dla tribù ‘d Beniamin: Salu,fieul ëd Mesulam,fieul d'Odaja 'l fieul d'Assenua; e Ibneia,  ëd Jerocam; Ela fieul d'Osi,fieul ëd Micri; Mesulam fieul ëd Sefatia, fieul ëd Reuel,fieul d'Ibnia. Ij so frej, conform a soe genealogie a l'ero an tut 956: tuti cap ëd soe famije.

An tra ij sacerdòt:Jedaia; Jeoiarib; Jachin; Asaria, fieul d'Elchia, ël fieul ëd Mesulam, fieul ëd Sadòch, fieul ëd Meraiòt, fieul d'Achitub, prefet an cària dël templ 'd Nosgnor. E peui Adaia, fieul d'Ierocam, fieul ë Pascur , fieul ëd Malchia, e Masai, fieul d'Adiel, fieul d'Iacsera, fieul ëd Mesulam,fieul ëd Mesilemit, fieul d'Imer. Ij sò frej, cap dij sò casà ,a l'ero 1760, tuti òm pì che valèivoj e dedicà al servissi dël templ 'd Nosgnor.

An tra ij Levita: Semaia, fieul d'Assub ,fieul d'Assub, fieul d'Asicram, ël fieul ëd Cassabia, dij dissendent ëd Merari; Bacbacar, Cheres e Galal; Matania fieul ëd Mica, fieul ëd Zicri, fieul d'Asaf; Obadia fieul ëd Semaia, fieul ëd Galal, fieul ëd Jëdutun; e Berechia fieul d'Asa, fieul d'Elcana ch’a stasìa ant le borgià dij Netofatita.

An tra ij guardian: Salum, Acub, Talmon, Achiman e ij so frej; Salum a l'era 'l cap. Parej a l'é restà fin-a 'l di d'ancheuj: guardian a la porta dël re a levant. Costi-sì a son stait ij guardian dj'acampament dij Levita. Salum fieul ëd Core, fieul d'Ebiasaf, fieul ëd Corach e ij so frej ij Corachita, dla ca 'd so pare, ch’ a fasìo servissi ‘d vigilansa dlë scòss dla Tenda, parej come che ij so grand a l'avìo guernà l'intrada dël Camp dël pòpol ëd Nosgnor. Pincas, fieul d'Eleasar, a l'era stait cap anans ëd tuti lor. Che Nosgnor a sìa con chiel! Zëcaria, fieul ëd Mësselemia, a l'era stait guardian a l'intrada dla Tenda dël Rëscontr.

Tuti costi-sì, sernù për esse ‘d guardian dlë scòss, a l'ero dosentedodes. Tuti a l’avìo anregistrasse ant le genealogie dle soe borgià. A l'ero stait stabilì ant ël servissi permanent da part ëd David e ‘d Samuel, ël Vident pròpi për soa fedeltà ‘d lor. Lor e ij sò fieuj a l'ero stait costituì a la guerna dla Ca 'd Nosgnor, visadì la Ca dla Tenda. Ij guardian a stasìo a le quatr intrade: a Orient, a Ponent, a Tramontan-a e Mesdì. D’àutri guardian, ch’a vivìo an soe borgià rispetive, i andasio për torn a giuteje na sman-a pr’ un. Ij quatr guardian prinsipaj, nopà, a j’ero ‘d Levita an servissi permanent, e a guernavo le stansie e ij tesòr dla Ca 'd Nosgnor. Lor a passavo la neuit d'antorn dël templ, përch'a l'avìo la guerna e l'ancàrich ëd soa dovertura tute le matin. D'àutri a l'avìo la responsabilità dj'asi litùrgich,ch'a contavo ant ël moment che a-i portavo fòra e peui quand che a-i butavo a sò post. D'àutri ancora a l'avìo la guerna dj'utiss e ròbe dël Santuari, da la farin-a, ël vin, l'euli, l’ancens e ij përfum; contut che coj ch'a prontavo j'essense aromatiche për ij përfum a l'ero tuti dla dissendensa dij Sacerdòt. Matitia, an tra ij Levita, prim-génit 'd Salum, a l'avìo daje la carga permanenta 'd pronté j’oferte ‘d farin-a cheuite ant le peile. D'àutri, an tra ij sò parent, dël clan ëd Coat, a l'ero stait ancaricà 'd pronté 'l pan dloferta për minca un saba. 

Quaidun dij cantor, cap ëd famija an tra ij Levita, ch’a stasìo ant le stansie drinta al templ, a l'ero lìber da d'àutri travaj, përchè angagià neuit e di an sò servissi. Costi a j’ero ij cap dle famije 'd Levi, conform a soe genealogìe, ch’a stasio a Gerusalem.

Genealogia 'd Saul predecessor ëd David 

A Gibeon a-i j'ëstasìa 'l pare 'd col ch'a l'avìa fondà sta sità, ansema con soa fomna che as ciamava Maca. Sò fieul prim-génit as ciamava Abdon,e peui a-i vnisìo Zur, Chis, Bal, Ner, Nadab, Gedor, Achio, Zecaria e Miclòt. Miclòt a l'é stait pare 'd Simeam. Dcò costi, divers da d'àutri sò parent, a l'han abità a Gerusalem ansema a tut ij sò frej. Ner a l'ha generà Chis, ch'a l'é stait pare' d Saul. E peui Saul a l'é stait pare 'd Giònata, Malchisua, Abinadab e Esbal- Fieul ëd Giònata a l’ero: Meribal,ch'a l'é stait pare 'd Mica. 4j fieuj ëd Mica a l’ero: Piton, Melech,Tarea e Acas. Acas a l'é stait pare'd Jara, e Jara a l'ha generà Alemet, Asmavet e Zimri. Zimri a l'é stait pare 'd Mosa. Mosa peui, a l'era stait pare 'd Bina,pare 'd Refaia,ch'a l'ha generà Elasa, ch'a sarà peui pare d'Asel. Asel a l'ha avù ses fieuj, costi a son ij nòm: Asricam, Bocru, Ismael, Obadia e Canan. Costi-sì a l'ero stait ij fieuj d'Asel.

Piemontèis
Bibia
Testament Vej
Cronache